### NN 60/2022 (27.5.2022.), Rješenje Visokog upravnog suda Republike Hrvatske poslovni broj: Usoz-91/21-8 od 21. ožujka 2022.

VISOKI UPRAVNI SUD REPUBLIKE HRVATSKE

870

RJEŠENJE

Visoki upravni sud Republike Hrvatske u vijeću sastavljenom od sudaca toga suda Dijane Vidović, predsjednice vijeća, dr. sc. Sanje Otočan, mr. sc. Inge Vezmar Barlek, Senke Orlić-Zaninović i Ante Galića, članova vijeća te više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutom u povodu zahtjeva D. B. iz L., kojeg zastupa opunomoćenica I. B., odvjetnica u P., na sjednici vijeća održanoj 21. ožujka 2022.

presudio je

Ukida se članak 5. točka 12. Odluke o koeficijentima za obračun plaće službenika Jedinstvenog upravnog odjela Općine Ližnjan-Lisignano (Službene novine Općine Ližnjan-Lisignano, 7/21.)

Obrazloženje

1. Podnositelj je osporio zakonitost članka 5. točke 12. Odluke o koeficijentima za obračun plaće službenika Jedinstvenog upravnog odjela Općine Ližnjan-Lisignano (Službene novine Općine Ližnjan-Lisignano, 7/21.) – dalje: Odluka. Poziva se na pojedinačni akt, rješenje Jedinstvenog upravnog odjela Općine, klasa: UP/I-112-02/21-01/07, urbroj: 2168/03-05-21-1 od 24. kolovoza 2021., donesen na temelju Odluke.

2. Obrazlaže da je osporena odredba Odluke, donesene na sjednici Općinskog vijeća od 13. kolovoza 2021., donesena na prijedlog (»osobni amandman«) predsjednika Općinskog vijeća koji je predložio da se koeficijent plaće komunalnog redara, za razliku od ostalih referenata (kojima je smanjen sa 2,7, na 2,3) smanji sa 2,7 na 1,7. Smatra da se radi o neovlaštenom predlagatelju te da nije poštovana procedura prethodnog savjetovanja sa sindikalnim povjerenikom, odnosno da je osporena odredba Odluke donesena protivno odredbi članka 10. Zakona o plaćama u lokalnoj i područnoj (regionalnoj) samoupravi (»Narodne novine«, br. 28/10.) – dalje: Zakon o plaćama, kao i članku 91. Kolektivnog ugovora za zaposlene u Općini Ližnjan-Lisignano, od 1. veljače 2018. Također ističe i netočnost podataka iznesenih kao razlog smanjenja koeficijenta. Predlaže sudu da pokrene postupak i ukine osporenu odredbu Odluke.

3. Donositelj osporavanog općeg akta u očitovanju o zahtjevu navodi da je isti na snazi i u skladu sa zakonom. Poziva se na odredbu članaka 27. i 33. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17. i 98/19.) i s njima u svezi, na odredbe članka 43. stavak 1. točka 3. Statuta te članke 35. i 39. stavak 4. Poslovnika Općine Ližnjan – Lisignano (Službene novine Općine Ližnjan – Lisignano, 2/21.) – dalje: Statut.

4. Zahtjev je osnovan.

5. Osporavanu Odluku donijelo je Općinsko vijeće Općine Ližnjan-Lisignano na sjednici održanoj 13. kolovoza 2021. pozivom na članak 10. Zakona o plaćama, Uredbu o klasifikaciji radnih mjesta u lokalnoj i područnoj (regionalnoj) samoupravi (»Narodne novine«, br. 74/10. i 125/14.) – dalje: Uredba, i članak 35. Statuta.

6. Osporenom odredbom Odluke određen je koeficijent 1,7 za komunalnog redara, radno mjesto treće kategorije, referent, klasifikacijski rang: 11.

7. Za ocjenu osnovanosti zahtjeva neposredno je mjerodavan članak 10. stavak 1. Zakona o plaćama koji propisuje da koeficijente za obračun plaće službenika i namještenika u upravnim odjelima i službama jedinica lokalne i područne (regionalne) samouprave određuje odlukom predstavničko tijelo jedinice lokalne i područne (regionalne) samouprave, na prijedlog župana, gradonačelnika, odnosno općinskog načelnika.

8. Iz dokumentacije koju je ovaj sud zaprimio u tijeku postupka razvidno je da je osporavana Odluka donesena bez prijedloga ovlaštenog predlagatelja u smislu članka 10. stavka 1. Zakona o plaćama.

9. Uvidom u zapisnik sa 3. sjednice Općinskog vijeća Općine Općine Ližnjan – Lisignano održane 13. kolovoza 2021., klasa: 021-01/21-01/04, urbroj: 2168/03-04-21-2, pod točkom 9. dnevnog reda, načelnik Općine iznio je prijedlog Odluke, s obrazloženjem da se ukidaju voditelji odsjeka, koji sada postaju viši savjetnici (te im se koeficijent sa 3,7 smanjuje na 2,7), dok se koeficijent za obračun plaće referenata smanjuje s 2,7 na 2,3. Nakon toga je predsjednik Općinskog vijeća predložio amandman u odnosu na točku 12. članka 5. Odluke, s prijedlogom da se za radno mjesto komunalnog redara odredi koeficijent 1,7. Ovo stoga što se ne radi o radnom mjestu u kategoriji referenata za uredsko poslovanje, kadrovske poslove, opće poslove, arhivu, računovodstvo i komunalne poslove. Također je iznio razloge koji se odnose na neurednost obavljanja poslova postojećeg komunalnog redara (podnositelja). Nakon što su dva sudionika rasprave podržala ovakav prijedlog, Odluka je usvojena s amandmanom.

10. Polazeći od činjenice da se prema članku 10. stavku 1. Zakona o plaćama, odluka o koeficijentima za obračun plaće službenika i namještenika u upravnim odjelima i službama jedinice lokalne i područne (regionalne) samouprave donosi na prijedlog izvršnog tijela jedinice lokalne i područne (regionalne) samouprave, a imajući na umu okolnost da je osporena odredba općeg akta donesena bez prijedloga ovlaštenog predlagatelja (općinskog načelnika), sud je utvrdio da ista nije suglasna sa zakonom.

11. Odredbe na koje se poziva donositelj, ne daju mu zakonsku osnovu za nepostupanje prema zakonom propisanom postupku za donošenje Odluke.

12. Stoga je, na temelju članka 86. stavka 3. Zakona o upravnim sporovima (»Narodne novine«, br. 20/10., 143/12., 152/14., 94/16., 29/17. i 110/21.), odlučeno kao u izreci. Osporena odredba Odluke prestaje važiti s danom objave u »Narodnim novinama«, sukladno odredbi članka 86. stavka 4. istog zakona.

Poslovni broj: Usoz-91/21-8

Zagreb, 21. ožujka 2022.

Predsjednica vijeća
 Dijana Vidović, v. r.